PREDLAGATELJ: STATUTARNO PRAVNA KOMISIJA
PRISTOJNOST: OBČINSKI SVET OBČINE ŽIROVNICA
OBVEZNA RAZLAGA 

1. STAVKA 4. ODSTAVKA 68. ČLENA ODLOKA O OPN
 (Uradni list RS, štev. 34/11, 76/12)

(SKRAJŠANI POSTOPEK)

UVOD
Odlok o OPN v 68. členu določa oblikovanje streh na objektih v območju Občine Žirovnica, s posameznimi posebnostmi glede na namensko rabo zemljišča in vrsto objekta. V 1. odstavku 68. člena med drugim pravi, da mora sleme potekati v smeri daljše stranice, 4. odstavek istega člena pa s 1. stavkom določbo dopolnjuje in pravi, da je potrebno naklon, kritino in smeri slemen prilagoditi splošni podobi naselja oziroma tradicionalni značilnosti vaškega jedra.
Upravna enota Jesenice je pri izdaji gradbenih dovoljenj za individualno pozidavo zavzela stališče, da je pri usmeritvi slemena strehe potrebno upoštevati obe določbi 1. in 4 .odstavka 68. člena skupaj. Torej, da določba 4. odstavka 68. člena Odloka o OPN pomeni, da mora tudi v primeru prilagoditve smeri slemena splošni podobi naselja smer slemena potekati po daljši stranici, saj navedena določba ne omenja, da se v primerih, ko se naklon, kritina in smer slemena prilagodijo splošni podobi, lahko spremeni potek slemena – to je namesto po daljši stranici, po krajši stranici.

Menimo, da tako stališče ne povzema oblikovanja streh v smislu, kot si je to predstavljal urbanist, ki je ti dve določbi zapisal, saj bi bila v tem primeru določba 4. odstavka 68. člena brez pomena. 
OBRAZLOŽITEV
Smisel določbe, po kateri je potrebno smer slemena prilagoditi splošni podobi naselja, je videti prav v tem, da omogoča izjemo od splošnega pravila iz 1. odstavka 68. člena Odloka o OPN, da mora sleme potekati v smeri daljše stranice. 4. odstavek 68. člena Odloka o OPN razumemo tako, da lahko (ali celo mora) sleme potekati v smeri krajše stranice, če se s tem prilagodi splošni podobi naselja. To izjemo torej upravičuje prav prevladujoča splošna podoba naselja oz. tradicionalne značilnosti vaškega jedra, ki so jo ustvarjali tudi prostorski akti, ki so veljali v preteklosti. Odlok o PUP, ki je veljal pred Odlokom o OPN, je določal smer slemena »vzporedno s pobočjem« (ne glede na stranice, krajšo ali daljšo). 
V konkretnem primeru, kjer se je pokazala nesmiselnost upoštevanja obeh določb skupaj, je splošna podoba naselja (novi Smokuč) na obravnavanem območju oblikovana tako, da vsa slemena potekajo v smeri plastnic (v smeri SZ-JV), pri čemer imajo vsi objekti na konkretnem območju daljšo stranico vzporedno s plastnicami terena, objekt na parceli št. 900/79 k.o. Doslovče, ki je bil zgrajen istega leta (tj. leta 1990) kot sosednji obstoječi objekt, pa ima (če ga gledamo samostojno) s plastnicami vzporedno krajšo stranico. Oba omenjena objekta na zemljišču s parc. št. 900/79 in 900/73 k.o. Doslovče sta bila namreč zgrajena tako, da se držita eden drugega in stojita pod isto streho. Lastnik objekta na zemljišču s parc. št.  900/79 k.o. Doslovče je tega legaliziral še v času veljavnosti PUP pod nekoliko drugačnimi pogoji, drugi lastnik oz. lastnika, pa bi svoj objekt lahko po razlagi UE Jesenice legalizirala le, če del skupne strehe, ki ima sedaj sleme po daljši stranici (gledano oba objekta skupaj) odstranita in obrneta sleme pravokotno na obstoječega, v smeri daljše stranice objekta (s tem bi sicer sosednjemu objektu ostala enokapna streha, ki po OPN tudi ni dovoljena). 
Sleme skupne strehe poteka sedaj v smeri plastnic oz. v isti smeri kot vsa ostala slemena v okolju. Če bi streho enega objekta prezidali, bi se podoba okolja spremenila, postala bi neživljenjska in neestetska. Imeli bi tudi hišo zraven hiše, ena bi imela streho vzporedno, druga pa pravokotno na plastnice. V tem primeru bi hiša s pravokotnim slemenom na plastnice izrazito izstopala od splošne podobe, saj bi bila to edina hiša v naselju, ki bi imela sleme pravokotno na plastnice oz. pravokotno na vsa ostala slemena.

Menimo, da urbanist pri ni imel takega namena, pač pa je tovrstne (tudi zatečene) situacije želel rešiti oz. poenotiti podobo naselja prav z določbo 4. odstavka 68. člena Odloka o OPN.

Ker za varstvo svojih pravic potrebujeva tolmačenje pristojnega organa in ker meniva, da si upravni organi napačno razlagajo 4. odstavek 68. člena Odloka o OPN,  vas prosiva, gospod župan, da predlagate Občinskemu svetu Občine Žirovnica sprejem obvezne razlage 4. odstavka 68. člena Odloka o OPN, po kateri lahko sleme poteka v smeri krajše stranice, če je to potrebno za prilagoditev splošni podobi naselja oziroma tradicionalnim značilnostim vaškega jedra.  

ZAKLJUČEK
Glede na zgoraj navedeno predlagamo, da se Obvezna razlaga 4. odstavka 68. člena Odloka o OPN Občine Žirovnica sprejme po skrajšanem postopku.

PREDLOG SKLEPA
V skladu z zgoraj navedenim zato predlagam na podlagi 44. člena Statuta Občine Žirovnica (Ur. list RS, št. 23/1999, 55/2011 - UPB1, 76/2012, 19/2013, 50/2014)in 80. člena Poslovnika občinskega sveta (Ur. list RS, št. 23/99, 19/13-UPB1, 50/2014)  Občinskemu svetu Občine Žirovnica, da sprejme naslednji :

SKLEP

Občinski svet Občine Žirovnica sprejema po skrajšanem postopku obvezno razlago 4. odstavka 68. člena Odloka o OPN Občine Žirovnica  (Uradni list RS, štev. 34/11, 76/13), ki se glasi:

Besedilo prvega stavka »Naklon, kritino in smeri slemen je potrebno prilagoditi splošni podobi naselja oziroma tradicionalni značilnosti vaškega jedra,« pomeni, da lahko sleme poteka v smeri krajše stranice, če je to potrebno za prilagoditev splošni podobi naselja oziroma tradicionalnim značilnostim vaškega jedra.
Leopold Pogačar
                                                                                                            ŽUPAN

Obvezna razlaga 1. stavka 4. odstavka 68. člena OPN Občine Žirovnica  
(PREDLOG)

Na podlagi 18. člena Statuta Občine Žirovnica (Ur. list RS, št. 23/1999, 55/2011 - UPB1, 76/2012, 19/2013, 50/2014)in 80. člena Poslovnika občinskega sveta (Ur. list RS, št. 23/99, 19/13-UPB1, 50/2014) je Občinski svet Občine Žirovnica sprejel na ___. redni seji dne____________ 

OBVEZNO RAZLAGO

1. stavka 4.odstavka 68. člena Občinskega prostorskega načrta Občine Žirovnica  
(Uradni list RS, štev. 34/11, 76/12)

v naslednjem besedilu:

Besedilo prvega stavka »Naklon, kritino in smeri slemen je potrebno prilagoditi splošni podobi naselja oziroma tradicionalni značilnosti vaškega jedra,« pomeni, da lahko sleme poteka v smeri krajše stranice, če je to potrebno za prilagoditev splošni podobi naselja oziroma tradicionalnim značilnostim vaškega jedra.
2.

Obvezna razlaga začne veljati naslednji dan po objavi v Uradnem listu.

Št.: 350-0004/2015
Žirovnica, dne_____ 2015



Leopold Pogačar


                                                                                                           Župan


